কবীর চৌধুরী: হ্যাঁ আমি মনে করি পাঠকদের জন্য এটা খুবই গুরুত্বপূর্ণ সাহিত্য কর্ম। কারণটা তুমি সহজেই বুঝতে পারবে। আমাদের অনেকের পক্ষেইতো খুব বেশী ভাষা শেখা সম্ভব হয় না। বিশ্বের অনেক সেরা সাহিত্য যদি বাংলায় অনূদিত না হয় তাহলে তো আমরা তা থেকে বঞ্চিত হবো। এইখানে আমার একটা ক্ষোভ আছে অবশ্য। ক্ষোভটা হলো যে আমরা তো বেশির ভাগ সময় মূল ভাষা থেকে অনুবাদ করি না। ইংরেজীর ক্ষেত্রে যা করি। কিন্তু রুশ ফরাশি জার্মান দক্ষিণ আফ্রিকার ভাষা, এই সব ক্ষেত্রে কিংবা ল্যাটিন আমেরিকার সাহিত্য, এইসব ক্ষেত্রে তো আমরা ইংরেজী অনুবাদ থেকে অনুবাদ করি। মূল থেকে করি না। তার মানে হচ্ছে অনুবাদের অনুবাদ। এটা খুব সন্তোষজনক নয়। অপারগ হয়ে করতে হয়। এটা নিরসনের একটা ব্যবস্থা করা দরকার। আমাদের বিদেশি ভাষা ইনস্টিটিউট আছে বটে কিন্তু তার কাজ বা আউটপুট নানা কারণেই অত্যন্ত সীমাবদ্ধ। খুব বড় করে যদি আমরা বিদেশী ভাষার একটা ইনস্টিটিউট গড়ে তুলতে পারি এবং সেখানে যদি বিভিন্ন ভাষা যারা পড়তে পারেন, বুঝতে পারেন, এই রকম লোক তৈরি করতে পারি, তখন আমাদের এই অনুবাদের অনুবাদ সেটার হাত থেকে আমরা মুক্ত হতে পারবো।